Osijek Express

U Gradskom vrtu play-off Lige prvaka: Twente nasuprot Osijeka!
2024-09-18 14:30 - 17:30 (Europe/Zagreb) | Gradski vrt
– U srijedu, 18. rujna, od 14,30 sati u Gradskom vrtu osječke nogometašice nastavljaju svoj europski put. Na pravi način su prošle kvalifikacijsku skupinu s dvije zaslužene pobjede, međutim, sada ih očekuje puno teži suparnik u odnosu na Slovakinje i Irkinje. To je nizozemski Twente koji svakako preuzima ulogu favorita s obzirom na svoj rejting i kvalitetu koju posjeduje u igračkom kadru – objavili su iz ŽNK Osijek ususret play-offu Lige prvakinja u Gradskom vrtu sljedećeg dana…

-Veselimo se jednoj ovakvoj utakmici. Znamo koliko smo truda i energije uložili od početka priprema da bismo došli do ove razine natjecanja i igrali protiv iznimno jakih ekipa koje znače nešto više u svijetu ženskog nogometa. Twente je tipični predstavnik nizozemske škole i stila igre, tehnički su jako dobro potkovani, igraju brzo i moderno s puno trke i konstantnim napadima tijekom cijele utakmice. To je ekipa koja voli posjed i kontrolu igre. Naravno, imamo i mi nekih svojih aduta i prednosti, sve smo dosta pomno analizirali i spremno očekujemo taj dvoboj koji nam slijedi. Svi bismo voljeli da na Gradskom vrtu bude što više gledatelja jer naše igračice to definitivno zaslužuju svojim igrama i rezultatima – poručio je ŽNK Osijek trener, Branko Maksić, a kapetanica Maja Joščak dodala…

-Očekuje nas teška utakmica protiv suparnika koji igra izuzetno kvalitetan nogomet. Prvobitan cilj smo postigli plasiravši se u play off i među 28 najboljih ekipa Europe. Ovakve utakmice su svima gušt igrati jer ulazimo neopterećeno protiv realno i papirnato boljeg protivnika. Dat ćemo sve od sebe da se pokažemo u što boljem svijetlu, pružimo što bolji otpor i predstavimo sebe i klub kao konkurentnu ekipu svakome tko dolazi na naš teren u Gradskom vrtu – rekla je Joščak.

Ulaznica za ovu utakmicu stoji 5 eura, a bit će otvoreni ulazi G5 i G11 na zapadnoj tribini. Treba reći i da se uzvratna utakmica u gostima igra 8 dana kasnije, 26. rujna 2024. s početkom u 19.45 sati, u nizozemskom Enschedeu. Podsjetimo, Osječanke su ulazak u skupinu od 28 najboljih ekipa Europe izborile pobjedom u prvoj rundi natjecanja, kvalifikacijskom turniru održanom u Osijeku od 4. do 7. rujna gdje su se izborile za prvo mjesto u skupini, svladavši u polufinalu Spartak Myjava (SVK) i u finalu Peamount United (IRL).
